Ambientia

Tuotteet

Ambientian palveluvalikoimaan kuuluvat intranetit, ekstranetit, verkkoasiointipalvelut, verkkokaupat, teolliseen internetiin liittyvät toteutukset, mobiliilisovellukset ja sovellusten elinkaaren hallintaan liittyvät palvelut.
Ambientia tarjoaa myös pilvipalveluita, joissa yksityinen pilvi yhdistetään asiakkaan omaan verkkoon suojatulla yhteydellä. Siten Ambientia voi taata, että asiakkaan data tallennetaan Suomeen, mikä on toimitusjohtaja Ville Availan mukaan ollut tärkeää etenkin julkishallinnon asiakkaille.

Asiakkaat

Ambientian asiakkaina ovat muun muassa valtio, kirkko ja yritykset, joiden toimiala on finanssiala, teollisuus, kauppa ja palvelut.

1990-luku

Ambient Factor perustettiin internetin läpimurron alkuaikoihin vuonna 1996. Kaveriporukan perustaman yrityksen hallituksen puheenjohtajaksi valittiin Ville Availa, joka oli tuolloin 18-vuotias. Yrityksen palvelut ulottuivat internet-liittymien myynnistä yritysten verkkopalvelujen rakentamiseen.

2000-luku

Vuonna 2000 Ambient Factor yhdistyi teknologiapainotteisen uusmediayhtiön Kotisivutehtaan kanssa ja syntyi Ambientia Oy. Samalla yritys muutti Hämeenlinnan seudun teknologiakeskukseen sen ensimmäisenä asiakkaana. Yrityksessä työskenteli tuolloin 15 henkilöä.
Vuonna 2004 Ambientia avasi toisen toimistonsa Tampereelle, ensin Hermiaan, sitten Finlaysonin alueelle ja vuonna 2008 Kauppakeskus Tullintorin viereen rautatieaseman läheisyyteen. Vuonna 2005 Ambientian toiminnan alle siirtyneestä Opaali.netistä tuli Ambientia Lab. Se tarjosi kokonaisuuksia markkinointi- ja kampanjointitarkoituksiin Tuuli Aallon johdolla, mutta kun Aalto siirtyi vuonna 2006 Ambientian projektipäällikköksi, Ambientia Labin toiminta päättyi. Vuonna 2005 Ambientia Oy osti osan Codezilla Oy:sta, joka oli keskittynyt tarjoamaan ohjelmointipalveluja alihankintana it-alan yrityksille. Codezillasta muodostui kaupan myötä Ambientian Joensuun toimisto. Helsingin toimisto avattiin syksyllä 2006 Pasilaan, josta se muutti vuonna 2009 Helsingin Vuorikadulle. Viides toimisto avattiin vuonna 2008 Turkuun.
Vuonna 2008 Ambientia teki suomenkielisen version Confluence-wikiohjelmistosta helpottaakseen järjestelmän käyttöönottoa ja palkkasi Suomen ensimmäisen wiki-konsultin. Yrityswikeissä Ambientia kiinnitti huomiota erityisesti käyttöoikeuksien hallintaan ja integroitavuuteen.
Ambientia on toiminut konsernina vuodesta 2009 lähtien. Konsernin muodostivat emoyhtiö Ambientia Group Oy sekä tytäryhtiöt Ambientia Oy, Ambientia West Oy ja Codezilla Oy. Koko konserni säilyi vanhassa omistuksessa, ja jatkoi toimintaansa Ambientia-nimen alla. Samana vuonna Ambientia solmi kumppanuuden Microsoftin kanssa Sharepoint-integraatioihin ja palvelinratkaisuihin liittyen ja yhtiön liikevaihto oli viisi miljoonaa euroa.

2010-luku

Vuonna 2010 Ambientialla oli 70 työntekijää ja siitä tuli Liferayn kumppani sekä IBM:n Premier Partner. Hämeenlinnan toimisto muutti viereiseen taloon, Innoparkin Visa-rakennukseen ja kuudes toimipiste avattiin Tukholmaan. Ruotsin toimipiste vastasi aluksi tuotteiden myynnistä ja konsultoinnista, ylläpito- ja tukipalvelut sekä tekninen toteutus hoidettiin Suomesta. Ruotsiin lähdettiin toimitusjohtaja Ville Availan mukaan siksi, että vaikka Ruotsissa oli yhtä innokkaasti wikien ja ryhmätyöskentely-ympäristöjen käyttäjiä, siellä ei juuri ollut wiki-tuotteiden osaajia. Ambientian liikevaihto nousi 4,4 miljoonaan euroon ja kasvua edellisvuoteen verrattuna oli kolme prosenttia. Yritys teki tulosta lähes 300 000 euroa ja sai Talouselämä:n tekemässä arviossa arvosanaksi 10–.
Vuonna 2011 Ambientia saavutti ainoana pohjoismaisena toimijana premier-tason kumppaanuuden Atlassianin kanssa, joka on maailman suurin wiki-toimittaja. Sen liikevaihto kasvoi kuuteen miljoonaan euroon, eli kasvua oli 30 prosentia edelliseen vuoteen verrattuna. Konsernin tulos oli ennen veroja lähes 0,5 miljoonaa euroa.
Vuonna 2014 Ambientia ylitti omat kasvuodotuksensa: konsernin liikevaihto ylitti 10 miljoonan euron rajan ja kasvua edellisvuoteen verrattuna oli lähes 40 prosenttia. Myös kannattavuus ennen veroja nousi yli 10 prosenttiin liikevaihdosta. Liikevaihtoa kasvattivat uudet norjalaiset asiakkaat, joiden kanssa tehtiin kauppaa yli odotusten.
Alkuvuonna 2015 Ambientian henkilöstömäärä ylitti sadan ja yritys tavoitteli 25 prosentin kasvua eli 13 miljoonan euron liikevaihtoa. Keväällä 2015 Ambientia Group osti yli 80 prosenttia Insolosta ja sen virolaisesta tytäryhtiöstä. Yhdeksän henkilöä työllistäneen Insolon asiakkaita olivat muun muassa MTV ja Kämp Group. Insolon ympärille muodostettiin Ambientian verkkokauppaliiketoiminta. Kaupan avulla Ambientia vahvisti verkkokauppaosaamistaan ja nosti kokonaishenkilöstömääränsä 120:een. Kaupan jälkeen Ambientia-konsernin tytäryhtiöt ovat Ambientia Oy, Ambientia Code Stars Oy, Ambientian Sweden AB, Insolo Oy ja Insolo OÜ.
Keväällä 2016 Ambientia E-commerce Oy osti osakevaihdolla kolme verkkokauppayhtiötä Soprano Oyj:ltä: Soprano Commerce Oy,
Lemonline Oy ja virolainen Pipfrog AS. Soprano sai syntyneestä konsernista 40 prosentin ja Ambientia 60 prosentin omistusosuuden. Yrityksen käyttämä verkkokauppa-alusta on Magento.

Tunnustukset

Ambientia pääsi vuonna 2007 Deloitten Technology Fast 50 -listalle ja on ollut sittemmin listalla joka vuosi, viimeksi vuonna 2017.
Vuonna 2011 ambientialainen Henna Kautto valittiin Vuoden Service Desk -asiantuntijaksi.
Vuonna 2012 Ambientia pääsi ensimmäistä kertaa Tietoviikon listauksessa 250 suurimman tieto- ja viestintätekniikka-alan yrityksen joukkoon ja Tekniikka&Talous –lehti listasi Ambientian 99 lupaavimman yrityksen joukkoon Suomessa.
Vuonna 2015 Ambientia osallistui ensimmäistä kertaa Suomen parhaat työpaikat -tutkimukseen ja sijoittui sijalle 28. Tutkimukseen osallistui 153 organisaatiota. Palkitusta yrityskulttuurista kertoi ShipIt Day. Vuonna 2016 Ambientia sijoittui kilpailussa sijalle 22. Ambientialla on myös Great Place to work -organisaation myöntämä sertifikaatti hyvästä työpaikasta. Kesäkuussa 2017 sertifikaatteja oli myönnetty 21 organisaatiolle.

ShipIt Day

Ambientia järjestää työntekijöilleen ns. ShipIt Day (aiemmin FedEx Day)-tapahtumia australialaisen päämiehensä Atlassianin innoittamana. Kun arkityö kuluu pitkälti asiakasprojektien parissa, omia ideoita pääsee toteuttamaan harvoin ja siksi tapahtumat ovat hartaasti odotettuja tapahtumia, joista työntekijät puhuvat pitkään. Päiviä pidetään noin kolme kertaa vuodessa, vuorotellen jokaisella Ambientian toimistolla. Niiden aikana henkilöstöllä on 24 tuntia aikaa toteuttaa jokin oman mielenkiinnon kohteena oleva projekti, jonka aihe voi liittyä  työhön, työpaikkaan tai omaan vapaa-aikaan. ShipIt Dayssa ihmiset määrittelevät ja päättävät itse, mitä, miten sekä millä projektiryhmällä he valitsemansa kehitystyön toteuttavat. Ideoista palaveerataan viikko tai pari etukäteen, jolloin ihmiset myös muodostavat tiimit. Tapahtumat ovat Ambientian tapa kehittää toimintaansa, päivän tuloksena syntyy aihioita ohjelmakoodeiksi, joita voidaan käyttää helpottamaan työtä niin sisäisesti kuin tulevissa asiakasprojekteissakin.